Številka: 06200-10/2024/3

Datum: 14. 11. 2024

**TRETJE SKUPNO VMESNO POROČILO** **O IZVAJANJU PROGRAMA VLADE REPUBLIKE SLOVENIJE ZA KREPITEV INTEGRITETE IN TRANSPARENTNOSTI**

**V JAVNEM SEKTORJU 2023–2026**

**(ZA OBDOBJE OD 1. 3. 2024 DO 31. 8. 2024)**

1. **POVZETEK**

S sprejemom Programa Vlade Republike Slovenije za krepitev integritete in transparentnosti v javnem sektorju 2023–2026 (v nadaljnjem besedilu: Program) 9. 2. 2023, je Vlada Republike Slovenije (v nadaljnjem besedilu: Vlada) pokazala usmerjenost in odločnost v smeri krepitve področja integritete in transparentnosti v javnem sektorju. Izpolnitev ukrepov iz Programa je vezana na štiriletno obdobje. Pri posameznemu ukrepu je lahko določen tudi krajši rok, glede na namen ukrepa in potrebne aktivnosti, določeno je polletno poročanje nosilcev o izvedbi aktivnosti. Kot koordinator aktivnosti v zvezi z navedenim in za pripravo polletnih in končnega poročila o izvedbi Programa je določeno Ministrstvo za javno upravo (v nadaljnjem besedilu: MJU). Vlada je 9. 11. 2023 sprejela Prvo skupno vmesno poročilo o izvajanju Programa, za obdobje od 1. 3. 2023 do 31. 8. 2023[[1]](#footnote-1), s sklepom z dne 16. 5. 2024 pa Drugo skupno vmesno poročilo o izvajanju Programa[[2]](#footnote-2) za obdobje od 1. 9. 2023 do 29. 2. 2024 in Spremembe in dopolnitve Programa.

Za tretje skupno vmesno poročilo so ministrstva, ki so v Programu določena kot nosilci ukrepov, MJU poročala o njegovem izvajanju. Iz poročil izhaja, da se aktivnosti glede ukrepov, ki so v Program vključeni kot trajni, izvajajo redno. Sem sodijo ukrepi, namenjeni osveščanju javnih uslužbencev, zaposlenih v pravosodju ter tistih, ki so zaposleni v drugih subjektih javnega sektorja. Skupno se je usposabljanj pri Upravni akademiji Ministrstva za javno upravo (v nadaljnjem besedilu: UA MJU) s področja integritete in etike udeležilo 272 udeležencev, Ministrstvo za notranje zadeve (v nadaljnjem besedilu: MNZ) je poročalo o skupaj 108 udeležencih usposabljanj, Center za izobraževanje v pravosodju (v nadaljnjem besedilu: CIP) o 74 udeležencih usposabljanj. Slovenski državni holding (v nadaljnjem besedilu: SDH) je v poročevalnem obdobju, kot je poročalo Ministrstvo za finance (v nadaljnjem besedilu: MF), sicer organiziral usposabljanja za družbe, v katerih ima SDH večinski delež ali prevladujoč vpliv, vendar ne s področja integritete. Je pa SDH konec leta 2023 dopolnil Priporočila in pričakovanja SDH in dodal novo Priporočilo št. 14. Ta priporočila podrobneje urejajo področje skladnosti poslovanja in integritete v družbah, v katerih ima SDH večinski delež ali prevladujoč vpliv.

V tretjem poročevalnem obdobju se je zaključil ukrep 3A.4b Zagotovitev transparentnosti na področju emisij, katerega nosilec je Ministrstvo za okolje, podnebje in energijo (v nadaljnjem besedilu: MOPE). Namen ukrepa je bil zagotoviti javno dostopne podatke o izdanih okoljevarstvenih dovoljenjih in o rezultatih monitoringa, določenega v okoljevarstvenih dovoljenjih, na osrednjih spletnih straneh državne uprave, v skladu z Zakonom o varstvu okolja. Podatke o rezultatih monitoringov, določenih v okoljevarstvenih dovoljenjih, Agencija Republike Slovenije za okolje (v nadaljnjem besedilu: ARSO) objavlja na spletnih straneh.

Prav tako se je zaključil ukrep 3A.1a Razširitev vsebin usposabljanj za javne uslužbence in funkcionarje v državnih organih, upravah lokalnih skupnosti in drugih osebah javnega prava, nosilec katerega je MJU, v sodelovanju s Transparency International Slovenia (v nadaljnjem besedilu: TI). V okviru navedenega ukrepa so bile pregledane vsebine usposabljanj pri Upravni akademiji, pri čemer TI posebnih predlogov za dopolnitev programa ni podala, bo pa MJU nadaljevalo z aktivnostmi v tej smeri. V sodelovanju s Komisijo za preprečevanje korupcije (v nadaljnjem besedilu: KPK), je že pristopilo k pripravi vsebin usposabljanj tako za funkcionarje kot javne uslužbence in sicer v obliki interaktivnega e-usposabljanja – učenje na podlagi izkušnje. Načrtuje se, da bi bila usposabljanja za ciljno skupino funkcionarjev pripravljena do konca leta 2024, saj je priprava vsebin že v teku, za ciljno skupino javnih uslužbencev pa do junija 2025 (spremenjeni ukrep št. 3A.1b).

Pri drugih ukrepih iz Programa, ki še niso zaključeni, so se aktivnosti, vsaj v določeni meri, pričele izvajati oziroma se nadaljujejo v skladu s predvidenim načinom za dosego predvidenega cilja, pri nekaterih pa pristojna ministrstva predlagajo podaljšanje roka za izvedbo.

1. **POROČILA RESORJEV K POSAMEZNEMU UKREPU**
2. **TRAJNI UKREPI V JAVNEM SEKTORJU:**

**1.a**

**Usposabljanje za javne uslužbence in funkcionarje v državnih organih, upravah lokalnih skupnosti in drugih osebah javnega prava** – ministrstvo, pristojno za javno upravo – Upravna akademija – v sodelovanju s KPK, ministrstvom, pristojnim za notranje zadeve in TI.

***Nosilec:***

UA MJU – v sodelovanju s KPK, MNZ in TI.

***Način izvedbe:***

*Glede na potrebe različnih ministrstev in ciljnih skupin se bodo izvajala usposabljanja s področja integritete in transparentnosti v javnem sektorju, s poudarkom na vsakdanjem prizadevanju za doseganje osebne integritete posameznika.*

***Cilji:***

*Boljše poznavanje pravilnega odzivanja in ravnanja v javnem sektorju v situacijah, povezanih z nasprotjem interesov, darili, lobiranjem, opravljanjem dodatnih dejavnosti in nezdružljivostjo, ter visoka stopnja ozaveščenosti glede integritete in odgovornega ravnanja z javnimi sredstvi.*

***Kazalniki:***

* *število izvedenih usposabljanj po posameznih ciljnih skupinah,*
* *število udeležencev na usposabljanjih.*

|  |
| --- |
| **Poročevalec:**  UA MJU  **Izvedba ukrepa:**  V poročevalnem obdobju sta bili v okviru UA MJU izvedeni dve usposabljanji, In sicer usposabljanje z naslovom »Zakon o integriteti in preprečevanju korupcije, katerega se je udeležilo 217 javnih uslužbencev ter usposabljanje z naslovom »UVU 6 Človekove pravice, enake možnosti in integriteta vodje«, ki je bilo izvedeno dvakrat, prvič se ga je udeležilo 39 javnih uslužbencev, drugič pa 16 javnih uslužbencev. Skupno je bilo na treh dogodkih usposabljanj udeleženih 272 javnih uslužbencev.  **Poročevalec:**  MNZ  **Izvedba ukrepa:**  Ministrstvo je izvedlo naslednja usposabljanja, katerih del je bila tudi etika in integriteta:   * občinski redarji se v okviru rednega usposabljanja usposabljajo tudi s področja etike in integritete (2 uri). Usposabljanje je potekalo od 15. 1. 2024–22. 3. 2024 (21 udeležencev); * 11. 4. 2024 Dnevi javnih naročil (17 udeležencev); * 17. 4. 2024 Zbiranje digitalnih dokazov in njihova veljavnost v kazenskih postopkih: kriminalistični in kazenskopravni vidik (61 udeležencev); * 20. 4. 2024 - izvedba usposabljanja Zakon o integriteti in preprečevanju korupcije (ena izvedba), ki se ga je udeležilo 9 udeležencev.   **AKTIVNOSTI SE IZVAJAJO** |

**1.b**

**Osveščanje pravosodnih organov in pravosodnih poklicev** **v širšem smislu na področju zagotavljanja etike in integritete –** ministrstvo, pristojno za pravosodje.

***Nosilec:***

Ministrstvo za pravosodje (v nadaljnjem besedilu: MP).

***Način izvedbe:***

*CIP je programe usposabljanj za zaposlene v pravosodju s področja etike in integritete že razširil tudi na izobraževalne module za sodno osebje, osebje na državnih tožilstvih in državnih pravobranilstvih, saj je pomembno, da se vsi sodelujoči v sodnih postopkih – ne glede na raven svojega delovanja – ozavestijo in postanejo dovzetni za te vsebine. Treba se je zavedati nujnosti nenehnega in zgodnjega ozaveščanja sodnikov, državnih tožilcev, državnih pravobranilcev, odvetnikov in drugih pravnikov. Po vzoru delavnic za sodnike z naslovom »Etika in integriteta«, na katerih poteka razprava o odprtih vprašanjih s tega področja in so tudi odlično sprejete ter dobro obiskane, bo enak model delavnic ponujen tudi državnim tožilcem. Začel se bo z izobraževanji za sodniške pomočnike, na katerih bo ena od tem etika poklica. Predvidena je tudi enaka vsebinska posodobitev pripravljalnega seminarja za upravitelje v postopkih zaradi insolventnosti in prisilne poravnave, podobno tudi seminarja za izvršitelje. Poleg navedenega so na posameznih šolah (to so širša izobraževanja, posvečena eni pravni stroki) posamezna predavanja, namenjena širšemu razmišljanju o pravniških poklicih, njihovemu delovanju in odgovornosti do družbe.*

***Cilj:***

*Ozaveščanje vseh zaposlenih v pravosodju glede etike in integritete ter vseh sodelujočih v sodnih postopkih ne glede na raven njihovega delovanja.*

***Kazalniki:***

* *število izvedenih usposabljanj po posameznih ciljnih skupinah,*
* *število udeležencev na usposabljanjih.*

|  |
| --- |
| **Poročevalec:**  MP  **Izvedba ukrepa:**  CIP v tem poročevalskem obdobju ni izvedel izobraževalnega dogodka, katerega osrednja tema bi bila krepitev integritete, so pa ti načrtovani v jesenskem terminu. V poročevalskem obdobju pa sta bili izvedeni dve jezikovni delavnici za sodne tolmače in kandidate za sodne tolmače, na katerih sta izvajalki udeležence med drugim opozorili na spoštovanje etike in integritete pri opravljanju dela za sodišča in sicer dne 11. 4. 2024 ter 6. 6. 2024.  **AKTIVNOSTI SE IZVAJAJO** |

**1.c**

**Osveščanje za večjo integriteto in transparentno delovanje predstavnikov države v nadzornih organih poslovnih subjektov, v katerih ima država večinski delež ali prevladujoč vpliv** – ministrstvo, pristojno za finance; sodelujoči: ministrstvo, pristojno za javno upravo, ministrstvo, pristojno za gospodarstvo, KPK in SDH.

***Nosilec:***

MF, sodelujoči: MJU, Ministrstvo za gospodarstvo, turizem in šport (v nadaljnjem besedilu: MGTŠ,) KPK in SDH.

***Način izvedbe:***

*MGTŠ je v sodelovanju z SDH in ob sodelovanju MF, MJU in KPK pripravilo programe usposabljanj za člane nadzornih svetov v družbah v državni lasti oziroma pod prevladujočim vplivom države ter za člane nadzornih organov v javnih zavodih, ki jih v navedene organe imenuje država. Programi se oblikujejo po uskladitvi med deležniki, pri čemer se upoštevajo morebitni programi podobnih usposabljanj glede na podobne vsebine. Ustrezna usposabljanja glede integritete, transparentnega razpolaganja z javnimi sredstvi ter preprečevanja tveganj za korupcijo so za navedene osebe pomembna zaradi prenosa znanja tudi na druge člane teh organov, širjenje znanja in dobrih praks z vidika integritete.*

***Cilji:***

*Dvig ozaveščenosti ter širitev znanja in dobrih praks z vidika integritete in preprečevanja tveganj za korupcijo ter proaktivno delovanje glede transparentnosti tudi v poslovnem okolju za omejevanje kršitev integritete in korupcije v širšem javnem sektorju.*

***Kazalniki:***

* *programi usposabljanj,*
* *izvedena usposabljanja.*

|  |
| --- |
| **Poročevalec:**  MF  **Izvedba ukrepa:**  SDH je od 1. 3. 2024 do 31. 8. 2024 organiziral dve izobraževalni srečanji za člane nadzornih svetov, člane uprave in ostale odločevalce v družbah s kapitalsko naložbo države. Obravnavani sta bili dve temi, in sicer: – Vpliv umetne inteligence (UI) na poslovanje podjetij v prihodnosti s primeri dobrih praks in – Direktiva o skrbnem pregledu v podjetjih glede trajnostnosti (CS3D) in vpliv na poslovanje.  Kot je izhajalo že iz poročila MF v prejšnjem poročevalnem obdobju, je SDH decembra 2023 sprejel prenovljeni Kodeks korporativnega upravljanja družb s kapitalsko naložbo države[[3]](#footnote-3) in nadgrajena Priporočila in pričakovanja SDH, ki so bila dopolnjena tudi v delu, ki se nanaša na krepitev integritete in skladnosti v družbah s kapitalsko naložbo države. Priporočila navajajo tudi področja tveganj, ki naj bodo podrobneje urejena (predvsem tveganja in ukrepe na področju nabave, nasprotij interesov, prejemanja daril, trgovanja z notranjimi informacijami, lobiranja, kadrovanja ipd.). SDH je tako konec leta 2023 dopolnil Priporočila in pričakovanja SDH in dodal novo Priporočilo št. 14. Ta podrobneje urejajo področje skladnosti poslovanja in integritete v družbah, v katerih ima SDH večinski delež ali prevladujoč vpliv. Usposabljanja s področja integritete za družbe s kapitalsko naložbo države v tem poročevalnem obdobju niso bila organizirana.    **AKTIVNOSTI SE IZVAJAJO** |
|  |

**1.d**

**Krepitev integritete in transparentnosti pri postopkih javnega naročanja** – ministrstvo, pristojno za javno upravo – UA MJU izvaja delavnice v okviru modula: Javno naročanje in obvladovanje korupcijskih tveganj.

***Nosilec:***

MJU.

***Način izvedbe:***

*Večja transparentnost v postopkih pravnega varstva pri javnem naročanju. Ukrep se dopolnjuje z ukrepom glede usposabljanj javnih uslužbencev, ki delajo na področju javnega naročanja.*

***Cilji:***

*Večja transparentnost in učinkovitost postopkov javnega naročanja in revizij ter večja učinkovitost in smotrnost porabe javnih sredstev, predvsem prek skupnih javnih naročil in odprtih javnih podatkov.*

***Kazalniki:***

* *programi usposabljanj,*
* *izvedena usposabljanja.*

|  |
| --- |
| **Poročevalec:**  UA MJU  **Izvedba ukrepa:**  V poročevalnem obdobju usposabljanja s področja integritete pri javnem naročanju niso bila izvedena, so pa načrtovana za mesec november 2024.  **AKTIVNOSTI SE IZVAJAJO** |

**3. NOVI UKREPI:**

**3A INTEGRITETA IN TRANSPARENTNOST JAVNE UPRAVE**

**3A.1 UKREPI ZA VSA PODROČJA**

**3A.1a Razširitev vsebin usposabljanj za javne uslužbence in funkcionarje v državnih organih, upravah lokalnih skupnosti in drugih osebah javnega prava**

***Nosilec:***

MJU*,* v sodelovanju s TI in KPK.

***Namen in cilj ukrepa:***

*Dopolniti vsebine usposabljanj s primeri, ki jih v praksi zaznavajo nevladne organizacije s področja integritete in preprečevanja korupcije.*

***Način izvedbe:***

*Dopolnitev vsebin usposabljanj glede na dejansko zaznane probleme in dileme v praksi.*

***Kazalniki:***

*Število izvedb usposabljanj z dopolnjenimi vsebinami, število udeležencev usposabljanj in njihova ocena ustreznosti vsebine ter dodane vrednosti glede na obseg poznavanja tematike pred usposabljanji; izhodiščna vrednost trenutno 0.*

***Rok izvedbe:*** 2024.

|  |
| --- |
| **Poročevalec:**  MJU  **Izvedba ukrepa:**  Po povabilu TI, da se seznani z vsebinami usposabljanj, ki jih UA MJU izvaja na področju integritete in transparentnosti v javnem sektorju ter, da se predstavniki TI udeležijo izbranih usposabljanj z namenom lažje ugotovitve morebitnih pomanjkljivosti oziroma potreb za dopolnitev vsebin, glede na ugotovitve in poznavanje odklonilnih praks kot jih TI zaznava pri svojem delu, nas je TI seznanil z njihovimi kadrovskimi težavami. Glede na navedeno je TI zaprosil za podaljšanje roka, v katerem bi oblikoval predloge za razširitev vsebin usposabljanj s področja integritete in transparentnosti v izvedbi UA MJU, s problematiko kot jo zaznava v praksi in sicer do konca meseca septembra 2024. Glede na to, da je rok potekel, predlogov pa predlagatelj ni prejel, se ocenjuje, da TI ne zaznava potreb po dopolnitvi programov usposabljanj UA MJU s področja integritete. MJU bo aktivnosti nadaljevalo v sodelovanju s KPK, v okviru spremenjenega ukrepa 3A.1b.  **UKREP JE ZAKLJUČEN** |

**3A.1b Preverjanje poznavanja institutov zakona o integriteti v državnih organih in upravah samoupravnih lokalnih skupnosti**

***Nosilec:***

MJU, v sodelovanju s TI in KPK.

***Namen in cilj ukrepa:***

*Analiza stanja in potreb po dodatnem usposabljanju zaposlenih glede na ugotovljeno raven in obseg poznavanja veljavne zakonske ureditve.*

***Način izvedbe:***

*Anonimna elektronska anketa.*

***Kazalniki:***

*Izvedena anketa in analiza ugotovitev, z namenom sprememb ali dopolnitev vsebin usposabljanj.*

***Rok izvedbe:*** 2024.

|  |
| --- |
| **Poročevalec:**  MJU  **Izvedba ukrepa:**  Med izvajanjem Programa se je pojavil dvom, ali bo splošna in neobvezna anketa med zaposlenimi v javnem sektorju o poznavanju institutov Zakona o integriteti in preprečevanju korupcije (v nadaljnjem besedilu: ZIntPK) ponudila ustrezne in reprezentativne rezultate, na podlagi katerih bi oblikovali dopolnitve programov usposabljanj s področja integritete in ali se ne bi raje usmerili v takojšnjo pripravo bolj inovativnih metod oziroma načinov usposabljanj s področja integritete, kot je na primer usposabljanje na podlagi izkušenj na primerih iz prakse.  Glede na navedeno, se je pristopilo neposredno k pripravi vsebin usposabljanj tako za funkcionarje kot javne uslužbence in sicer v obliki interaktivnega e-usposabljanja - »usposabljanje na podlagi izkušnje«. Načrtuje se, da bi bila usposabljanja za ciljno skupino funkcionarjev pripravljena že do konca leta 2024, saj je priprava vsebin že v teku, za ciljno skupino javnih uslužbencev pa do junija 2025.  **Zato ministrstvo predlaga spremembo naslova in preoblikovanje ukrepa pod 3A.1b tako, da se glasi:**  **»3A.1b Priprava interaktivnega učnega orodja za poznavanje institutov integritete za ciljne skupine v javni upravi (javni uslužbenci, funkcionarji)**  ***Nosilec:***  MJU v sodelovanju s KPK.  ***Namen in cilj ukrepa:***  *Spodbuditi seznanitev in nadgradnjo poznavanja institutov ZIntPK, s pomočjo razvoja  e-usposabljanj in uporabo interaktivnih orodij. Cilj ukrepa je razumevanje in poznavanje institutov za integritetno ravnanje in njegovo prepoznavanje ter uporaba v praksi, pri čemer so ciljne skupine funkcionarji in javni uslužbenci.*  ***Način izvedbe:***  *Priprava interaktivnega e-usposabljanja tudi s predstavitvijo primerov (učenja na podlagi izkušnje*)*.*  ***Kazalniki:***  *Pripravljeno interaktivno e-usposabljanje, najprej za funkcionarje, nato še za javne uslužbence, manj zaznanih kršitev**integritete s strani KPK pri funkcionarjih in javnih uslužbencih od dneva opravljenega usposabljanja.*  ***Rok izvedbe****:* junij 2025.  **AKTIVNOSTI SE IZVAJAJO** |

**3A.1c** **Transparentnost – spodbujanje objave javnih podatkov v odprtih formatih**

***Nosilec:***

MJU, v sodelovanju z Ministrstvom za digitalno preobrazbo (v nadaljnjem besedilu: MDP) in Informacijskim pooblaščencem (v nadaljnjem besedilu: IP).

***Namen in cilj ukrepa:***

*Usposobitev javnih uslužbencev in funkcionarjev v vladi in ministrstvih o pomenu podatkov, njihovem upravljanju ter vrednostih odpiranja podatkov z vidika transparentnosti in njihovega učinka na delovanje družbe. Končni cilj je usposobiti javne uslužbence in funkcionarje, da bodo pri izvajanju svojih nalog upoštevali pomen podatkov za širšo družbeno korist.*

***Način izvedbe:***

*Usposabljanje v okviru posebnega usposabljanja pri UA MJU.*

***Kazalniki:***

*Število javnih uslužbencev in funkcionarjev v vladi in ministrstvih, ki bodo opravili letno usposabljanje.*

***Rok izvedbe:*** *1x letno oziroma po zaposlitvi ali imenovanju.*

|  |
| --- |
| **Poročevalec:**  MJU  **Izvedba ukrepa:**  V okviru aktivnosti »OPEN DATA« je ekipa OPSI (Odprti podatki Slovenije) v poročevalnem obdobju organizirala naslednje dogodke:   * 8. 3. 2024 Letno srečanje urednikov in kontaktnih oseb nacionalnega portala odprtih   podatkov – OPSI (70 udeležencev);   * 8. 3. 2024 Srečanje deležnikov v okviru Ekosistema odprtih podatkov OPSI Hub (80   udeležencev), predstavljeni so bili primeri dobrih praks pri ponovni uporabi podatkov;   * 25. 3. 2024 Okrogla miza Zasebnost pri odprtih podatkih (73 udeležencev).   **AKTIVNOSTI SE IZVAJAJO** |

**3A.2 UKREPI NA PODROČJU ZDRAVSTVA**

**3A.2a Vzpostavitev javno dostopnih evidenc in objav ter ugotovitev izvedenih nadzorov na področju javno-zasebnega partnerstva**

***Nosilec:***

Ministrstvo za zdravje (v nadaljnjem besedilu: MZ), v sodelovanju z javnimi zdravstvenimi zavodi (v nadaljnjem besedilu: JZZ) in Zavodom za zdravstveno zavarovanje Slovenije (v nadaljnjem besedilu: ZZZS).

***Namen in cilj ukrepa:***

*Odpraviti tveganje za:*

*1. neupoštevanje nasprotja interesov;*

*2. nedovoljene vplive in zagotovitev transparentnosti pri izvajanju kliničnih raziskav;*

*3. neupoštevanje nasprotja interesov, neupoštevanje določb o opravljanju drugih dejavnosti in konflikt interesov ter vzpostaviti preglednost, sledljivost in transparentnost izdanih soglasij ali zavrnjenih vlog za izdajo soglasij za delo pri drugem izvajalcu zdravstvene dejavnosti.*

***Način izvedbe:***

*Ad1) vzpostavitev evidence prostorov in opreme ter skrbnika te evidence, ki bo vsebovala navedbo namena, načina, trajanja in uporabnika prostorov ali opreme, vzpostavitev cenikov;*

*Ad2) opredelitev pobudnika in namena klinične raziskave, vira financiranja in izvajanje nadzora nad prejemniki sredstev, soglasja za izvajanje kliničnih raziskav glede obsega in načina izvedbe pri izvedbi raziskav ter enako kot pod Ad3);*

*Ad3) opredelitev postopka nabav zaščitne opreme na način, da bo ta pregleden, sledljiv, transparenten ter izveden objektivno in nepristransko in da bodo jasno opredeljene pristojnosti in odgovornost sodelujočih, pri postopkih naj sodelujejo izključno javni uslužbenci, ki so razporejeni na delovna mesta, za katera so določene naloge s področja javnega naročanja, koncesij ali drugih oblik javno-zasebnega partnerstva.*

***Kazalniki:***

*Število skrbnikov na zavod, število obvestil predstojniku glede domnevnega nasprotja interesov oziroma dejanskih izločitev iz postopkov in število izvedenih nadzorov (rednih, izrednih), število zavodov z evidenco, število vzpostavljenih evidenc. Analiza razpolaganja s premoženjem zavodov; koliko zavodov v istih obdobjih opravlja tržno dejavnost in zasebno dejavnost; analiza organiziranosti primarne in sekundarne ravni zdravstvene dejavnosti.*

***Rok izvedbe****:* julij 2024.

|  |
| --- |
| **Poročevalec:**  MZ, Urad Republike Slovenije za nadzor, kakovost in investicije v zdravstvu (v nadaljnjem besedilu: UNKIZ).  **Izvedba ukrepa:**  UNKIZ je izvedel spletno anketo, s katero je od JZZ katerih ustanovitelj je Republika Slovenija, pridobil odgovore na vprašanja, vezana na področje integritete in transparentnosti. Anketo je v podaljšanem roku izpolnilo 30 od 32 JZZ. Izkazalo se je, da JZZ ne izpolnjujejo vseh zakonsko predpisanih obveznosti. Ugotovitve ankete so izhodišče za priporočila v smeri, da mora vsak JZZ spoštovati zakonske norme in težiti k transparentnemu delovanju ter spoštovanju najvišje stopnje integritete. UNKIZ bo na podlagi navedenih ugotovitev pripravil poziv vsem JZZ k vzpostavitvi zakonsko predpisanih evidenc in spoštovanja zakonsko predpisanih obveznosti in jim priložil tudi priporočila o potrebnem postopanju. MZ in UNKIZ sta v poročevalnem obdobju uvedla načrtovane in izredne sistemske nadzore, ki so še v teku.  **Ministrstvo predlaga, da se rok za izvedbo ukrepa podaljša do januarja 2025.**  **AKTIVNOSTI SE IZVAJAJO** |

**3A.2b Določitev obveznosti poročanja zdravstvenih zavodov ter njihovih zaposlenih, ki prejemajo darila ali druge ugodnosti od pravnih in fizičnih oseb, s katerimi sodelujejo**

***Nosilec:***

MZ, v sodelovanju z MF.

***Namen in cilj ukrepa:*** *odprava tveganj za:*

* *neupoštevanje nasprotja interesov,*
* *nedovoljene vplive zasebnega interesa,*
* *sprejemanje in dajanje daril in drugih ugodnosti,*
* *zagotovitev transparentnosti in preglednosti sodelovanja zdravstvenih delavcev s predstavniki proizvajalcev ali/in njihovih zastopnikov za prodajo zdravil in medicinske opreme, izdajatelji revij in drugih pravnih in fizičnih oseb, s katerimi sodelujejo v zvezi z opravljanjem svoje strokovne dejavnosti.*

***Način izvedbe****:*

*Objava obvestila donatorjem na spletni strani zavodov in seznanitev zaposlenih, da donacije, ki jih namenijo donatorji zaposlenim, nakažejo oziroma predajo zavodu, kjer so zaposleni prejemniki. Vzpostavitev in redno posodabljanje zbirne evidence prejetih donacij, plačil in drugih ugodnosti in njena javna objava; donacije postanejo last zavoda in ne neposrednega prejemnika donacije.*

***Kazalniki:***

*Na spletni strani zavoda objavljeno obvestilo donatorjem o načinu nakazila/predaje donacije in vzpostavljena ter spletno objavljena evidenca prejetih donacij.*

***Rok izvedbe*:** julij 2024.

|  |
| --- |
| **Poročevalec:**  MZ  **Izvedba ukrepa:**  **Ministrstvo predlaga, da se rok za izvedbo ukrepa podaljša do januarja 2025.**  **AKTIVNOSTI SE IZVAJAJO** |

**3A.3 UKREPI NA PODROČJU ŠOLSTVA IN ŠPORTA**

3A.3a **Zagotovitev izvedbe postopkov izbire poslovodstva brez prisotnosti kandidatov**

***Nosilec:***

Ministrstvo za visoko šolstvo, znanost in inovacije (v nadaljnjem besedilu: MVŠZI) ter Ministrstvo za vzgojo in izobraževanje (v nadaljnjem besedilu: MVI), v sodelovanju z javnimi zavodi navedenih resorjev in KPK.

***Namen in cilj ukrepa****:*

*Odpraviti tveganje za nasprotje interesov, nedovoljene vplive, preprečiti tudi vplivanje ministrstva in lokalne samouprave na imenovanja ter dati prednost stroki pred vplivi politike.*

***Način izvedbe:***

*Zagotoviti, da član poslovodstva, ki je ponovno kandidat za člana ter je prisoten na seji, katere točka je tudi predstavitev kandidatov za poslovodsko mesto, zapusti sejo pri točki predstavitve in obravnave kandidatov za poslovodstvo.*

***Kazalniki:***

*Zapisniki z jasno določbo, da je bil član poslovodstva, ki ponovno kandidira, izločen iz seje pri obravnavi točke, kjer se glasuje o kandidatih, ali točke, ko se predstavljajo drugi kandidati za poslovodstvo.*

***Rok izvedbe:*** Na vsakokratni seji poslovodstva zavoda, na kateri se glasuje o članih poslovodstva oziroma se predstavljajo kandidati za člane poslovodstva.

|  |
| --- |
| **Poročevalec:**  MVŠZI  **Izvedba ukrepa:**  Ministrstvo zasleduje cilj navedenega ukrepa in ravna skladno z zakonodajo, ki ureja področja visokošolskega izobraževanja ter znanstveno raziskovalne dejavnosti. Sistem izločanja članov poslovodstva iz odločanja o novih članih poslovodstva je urejen v ustanovitvenih aktih zavodov. Na potrebo po doslednem spoštovanju načela izogibanja interesov v tem kontekstu bodo člani upravnih odborov, ki so predstavniki ustanovitelja, opozarjali na vseh sejah, kjer bo to relevantno ter predlagali, da se določba vnese v ustrezne interne akte zavodov v naši pristojnosti.  Ministrstvo zasleduje zavezanost k odpravi tveganja za nasprotje interesov in nedovoljenih vplivov tudi pri imenovanju predstavnikov ustanovitelja (tj. Republika Slovenija) v upravnih odborih in svetih javnih raziskovalnih, infrastrukturnih in visokošolskih zavodov, saj postopek izbire le teh temelji na izvedbi javnega poziva, ki vsebuje vnaprej določena merila, pogoje in kriterije za izbiro.  **AKTIVNOSTI SE IZVAJAJO** |

**3A.4 UKREPI NA PODROČJU OKOLJA IN PROSTORA**

**3A.4b Zagotovitev transparentnosti na področju emisij**

***Nosilec:***

MOPE oziroma organ v sestavi tega ministrstva.

***Namen in cilj ukrepa****:*

*Odprava tveganj za nedovoljeno vplivanje in povečanje transparentnosti.*

***Način izvedbe:***

*Zagotoviti javno dostopne podatke o izdanih okoljevarstvenih dovoljenjih in o rezultatih monitoringa, določenega v okoljevarstvenih dovoljenjih, na osrednjih spletnih straneh državne uprave, v skladu z Zakonom o varstvu okolja.*

***Kazalniki:***

*Objava podatkov na GOV.si.*

***Rok izvedbe:*** *je že določen z Zakonom o varstvu okolja (ZVO-2, 6 mesecev od uveljavitve).*

|  |
| --- |
| **Poročevalec:**  MOPE  **Izvedba ukrepa:**  Podatke o rezultatih monitoringov, določenih v okoljevarstvenih dovoljenjih, ARSO objavlja na  spletnih straneh, kot sledi:   * s področja emisij v vode:   <http://hmljn.arso.gov.si/varstvo%20okolja/onesna%c5%beevanje%20voda/>,   * podatke s področja emisij v zrak:   <http://hmljn.arso.gov.si/varstvo%20okolja/onesna%c5%beevanje%20zraka/>,   * podatke s področja emisij hrupa: <http://rte.arso.gov.si/varstvo%20okolja/hrup/>.   **UKREP JE ZAKLJUČEN** |

**3B INTEGRITETA IN TRANSPARENTNOST FUNKCIJ V VLADI IN NA MINISTRSTVIH TER POSLANSKE FUNKCIJE**

**3B.a Preučitev veljavne ureditve in prakse za opravljanje dovoljenih dejavnosti funkcionarjev in vzpostavitev enotne ureditve in izvajanja**

***Nosilec:***

MJU, v sodelovanju z Generalnim sekretariatom Vlade Republike Slovenije (v nadaljnjem besedilu: GSV), MP ter KPK.

***Namen in cilj ukrepa:***

*Odpraviti tveganje za nasprotje interesov in netransparentno ravnanje; zagotoviti preglednost, enotnost in enako prakso pri izdajanju dovoljenj za opravljanje dovoljenih dejavnosti funkcionarjev.*

***Način izvedbe:***

*Določitev enotne vsebine dovoljenja za opravljanje dovoljenih dejavnosti in določitev obsega in načina nadzora nad skladnostjo vsebine dovoljenja in opravljanjem dejavnosti.*

***Kazalniki:***

*Izdana enotna dovoljenja.*

***Rok izvedbe*:** prva polovica leta 2025.

|  |
| --- |
| **Poročevalec:**  MJU  **Izvedba ukrepa:**  Opravljen je bil pregled različne zakonske ureditve glede nezdružljivosti ter dovoljenih dejavnosti poslanske funkcije v primerjavi z drugimi funkcionarji na državni ravni.  Za oblikovanje predlogov poenotenja ureditve glede nezdružljivosti ter dovoljenih dejavnosti poslanske funkcije in zaradi predstavitve primerov in postopkov iz prakse Državnega zbora je bil s strokovnimi sodelavci generalnega sekretariata 29. 7. 2024 izveden posvetovalni sestanek na strokovni ravni. Na sestanku je tekla razprava tudi o vsebini dovoljenj za opravljanje dodatne dejavnosti, ki bi morala za vse zavezance vsebinsko opredeljevati dodatno dejavnost, njeno trajanje, obseg, okoliščine in način kako se lahko izvaja, predvsem pa bi morala dovoljenja biti enotna. Glede na navedeno bo v zvezi z morebitnimi spremembami in dopolnitvami Zakona o poslancih (ZPos) ali ZIntPK, v mesecu oktobru 2024 organizirano posvetovanje glede možnih zakonskih rešitev s predstavniki MP in KPK.  **AKTIVNOSTI SE IZVAJAJO** |

**3B.b Preučiti jasnost in celovitost ureditve postopka v zvezi z izvajanjem instituta nezdružljivosti opravljanja poslanske funkcije ter prepovedi opravljanja dejavnosti oziroma članstva**

***Nosilec:***

MJU, v sodelovanju z MP ter Državnim zborom Republike Slovenije in KPK.

***Namen in cilj ukrepa:***

*Ugotoviti ustreznost sedanje ureditve in predlagati morebitno potrebne zakonodajne spremembe ali dopolnitve in s tem odpravo tveganj za nedosledno in pomanjkljivo izvajanje nalog funkcije poslanca za nasprotje interesov; ureditev področja nezdružljivosti poslanske funkcije; zagotovitev jasne in enotne ureditve ter uporabe v praksi.*

***Način izvedbe:***

*Sprejeta novela ZPos.*

***Kazalniki:***

*Uveljavitev novele zakona, ki bo uredila predmetno področje.*

***Rok izvedbe:*** *2 leti****.***

|  |
| --- |
| **Poročevalec:**  MJU  **Izvedba ukrepa:**  Aktivnosti so opisane skupno pod ukrepom 3B.a, saj se oba ukrepa rešujeta hkrati.  **AKTIVNOSTI SE IZVAJAJO** |

**3C UKREPI ZA INŠPEKCIJSKE ORGANE**

**3C.a Odprava tveganj za neučinkovito izvajanje nadzornih nalog**

***Nosilec:***

Inšpekcijski svet (v nadaljnjem besedilu: IS) v sodelovanju z inšpekcijskimi organi in KPK.

***Namen in cilj ukrepa:***

*Vzpostavitev ustreznih rešitev za večjo učinkovitost delovanja inšpekcij, glede na tveganja, kot so premajhno število inšpektorjev, pomanjkanje kriterijev in meril za uvedbo nadzora, neodzivnost na prijave za izvedbo nadzora.*

***Način izvedbe:***

*Opredelitev tveganj, ki povzročajo neučinkovitost delovanja inšpekcijskih organov in predlogi za odpravo tveganj.*

***Kazalniki:*** *Opredeljena tveganja za neučinkovitost in predlogi rešitev zanje.*

***Rok izvedbe:*** 1 leto.

|  |
| --- |
| **Poročevalec:**  IS  **Izvedba ukrepa:**  Na seji IS, ki je bila 12. 6. 2024, je bila opravljena razprava o možnosti sprejema splošnih meril oziroma smernic za uvedbo postopka inšpekcijskega nadzora. Stališče inšpekcijskih organov je, da ni mogoče sprejeti splošnih meril oziroma smernic za vse inšpekcijske organe, zato je IS sprejel sklep, da inšpekcijski organi oziroma inšpekcije v skladu s področji dela, nalogami ter prioritetami vsak zase sprejmejo interne usmeritve za obravnavo prijav oziroma pobud za uvedbo inšpekcijskega nadzora. Na isti seji je bila obravnavana tudi možnost ustanovitve enovitega inšpekcijskega organa. V zvezi s to točko je bil sprejet sklep, da IS ne podpira pobude oziroma ideje o združevanju inšpekcijskih organov oziroma inšpekcij v enovit inšpekcijski organ. Razlogi so tako pravne kot organizacijske narave.  Delovna skupina za izvedbo aktivnosti v zvezi z enotnim informacijskim sistemom inšpekcijskih organov je na sestanku dne 9. 5. 2024 sklenila, da bo spremljala potek izvedbe javnega naročila in razvoja novega informacijskega sistema Uprave Republike Slovenije za varno hrano, veterinarstvo in varstvo rastlin, vključno s pregledom rezultatov posameznih faz. Na podlagi tega bo tudi predlagala nadaljnje korake za vzpostavitev enotnega informacijskega sistema inšpekcijskih organov. V tem času pa inšpekcijski organi na obstoječih informacijskih rešitvah izvajajo le nujne razvojne aktivnosti in redno vzdržujejo informacijske sisteme. V skladu z navedenim je bil dne 16. 7. 2024 članom IS predstavljen bodoči informacijski sistem Uprave Republike Slovenije za varno hrano, veterinarstvo in varstvo rastlin.  Kadrovska problematika: Predlog novega Zakona o javnih uslužbencih (ZJU-1) je še vedno v postopku medresorskega usklajevanja.  Ministrstvo predlaga, da se rok za izvedbo ukrepa podaljša do junija 2025.  **AKTIVNOSTI SE IZVAJAJO** |

**3Č UKREP NA PODROČJU DELOVANJA IN FINANCIRANJA INVALIDSKIH, HUMANITARNIH IN ŠPORTNIH ORGANIZACIJ**

***3Č.a Sistemska ureditev oziroma dopolnitev ureditve delovanja in financiranja invalidskih, humanitarnih in športnih organizacij***

***Nosilec:***

MGTŠ v sodelovanju z MF in KPK.

***Način izvedbe:***

*Analiza zdajšnje pravne ureditve z namenom prepoznave pomanjkljivosti ter nedorečenosti, ki so v pomanjkanju mehanizmov za preprečevanje korupcijskih tveganj in tveganj za kršitve etike in integritete, oblikovanje osnutka ustrezne pravne podlage z določitvijo meril in kriterijev za dodeljevanje namenskih sredstev financiranja invalidskih, humanitarnih in športnih organizacij ter ustanovitev mehanizma, postopka in organa za zunanji in neodvisen nadzor nad delovanjem teh organizacij, tudi v skladu s priporočili računskega sodišča. V pripravi je Zakon o Fundaciji za financiranje športnih organizacij v Republiki Sloveniji in o Fundaciji za financiranje invalidskih in humanitarnih organizacij v Republiki Sloveniji (v nadaljnjem besedilu: Zakon o FŠO in FIHO).*

***Namen in cilji:***

*Namen je odprava tveganj za korupcijo in neracionalno porabo finančnih sredstev. Cilj je priprava in izvajanje normativnih aktov tako, da bo v normativnem ter izvedbenem pomenu zagotovljena transparentnost postopkov ter porabe finančnih sredstev humanitarnih, invalidskih in športnih organizacij.*

***Kazalniki:***

* *izvedena analiza s prikazom pomanjkljivosti sedanje ureditve,*
* *vsebinsko ustrezni predlogi normativne ureditve, ki bodo upoštevali ureditev v pomenu integritete delovanja in transparentnosti (Zakon o FŠO in FIHO).*

***Rok izvedbe*:** *K urejanju področja bodo na ministrstvu pristopili po sprejemu Nacionalnega programa športa 2024–2033 oziroma po sprejemu Izvedbenega načrta nacionalnega programa športa, predvidoma konec leta 2024, oziroma v začetku leta 2025.*

|  |
| --- |
| **Poročevalec:**  MGTŠ  **Izvedba ukrepa:**  Zaradi kadrovskih in organizacijskih izzivov, povezanih tudi s prioritetno pripravo strateških dokumentov na področju športa, še ni bilo mogoče začeti s pripravo sprememb ureditve. K urejanju področja bodo na ministrstvu pristopili po sprejemu Nacionalnega programa športa 2024–2033 oziroma po sprejemu Izvedbenega načrta nacionalnega programa športa, predvidoma konec leta 2024, oziroma v začetku leta 2025.  **AKTIVNOSTI ZA NADALJEVANJE UKREPA SE ŠE NISO ZAČELE IZVAJATI** |

**3D PRIPOROČILA ZA OBČINE**

**3D.a Osveščanje o tveganjih nasprotja interesov v primerih članstva občinskih funkcionarjev v skupščinah javnih podjetij, ki jih ustanovi občina, v katerih funkcionarji opravljajo dejavnost**

***Nosilec:***

MJU, v sodelovanju z reprezentativnimi združenji občin in KPK

***Namen in cilj ukrepa:***

*Zmanjšanje tveganj za nasprotje interesov ter kršitev prepovedi članstva in opravljanja pridobitne dejavnosti skladno s 27. členom ZIntPK.*

***Način izvedbe:***

*Usposabljanja občinskih funkcionarjev z namenom osveščanja glede okoliščin in stanj, ki povzročajo tveganja za nasprotje interesov glede na funkcijo ter članstvom v skupščinah javnih podjetij, ki jih ustanovi občina.*

***Kazalniki:***

*Število izvedenih usposabljanj z vključeno vsebino; objavljeni seznami članstev občinskih funkcionarjev v skupščinah javnih podjetij, katerih ustanovitelj je občina, v kateri funkcionar opravlja funkcijo.*

***Rok izvedbe:*** *po vsakokratnih rednih lokalnih volitvah.*

**3D.b Osveščanje o obveznosti ažurnega poročanja o lobističnih stikih, prijavi premoženjskega stanja, omejitvi poslovanja in doslednem izogibanju okoliščinam za nasprotje interesov**

***Nosilec:***

MJU, v sodelovanju z reprezentativnimi združenji občin in KPK.

***Namen in cilj ukrepa:***

*Dvig osveščenosti ter poznavanja pravilnega načina ravnanja v situacijah in okoliščinah, ki bi lahko pomenile tveganje za nastanek nasprotja interesov, glede obveznosti poročanja o lobističnih stikih, prijave premoženjskega stanja ter glede omejitev poslovanja.*

***Način izvedbe:***

*Izvedba rednih usposabljanj, objava povezave na uradno spletno stran KPK v okviru spletnih strani lokalnih skupnosti.*

***Kazalniki:***

*Število izvedenih letnih usposabljanj z vključeno vsebino; objava povezave na uradno spletno stran KPK na spletnih straneh lokalnih skupnosti.*

***Rok izvedbe:*** *po vsakokratnih rednih lokalnih volitvah.*

1. **PREGLED IZVAJANJA UKREPOV PO POROČEVALNIH OBDOBJIH**

|  |  |  |  |  |
| --- | --- | --- | --- | --- |
| **Zap. št.** | **Naziv poglavja ali ukrepa** | **Nosilec Ukrepa**  **(organ)** | **Sodelujoči** | **Rok izvedbe** |
| 1. **TRAJNI UKREPI V JAVNEM SEKTORJU** | | | | |
| **1.a** | Usposabljanje za javne uslužbence in funkcionarje v državnih organih, upravah lokalnih skupnosti in drugih osebah javnega prava | MJU, UA MJU | KPK, MNZ, TI | **Trajen ukrep** |
| **1.b** | Osveščanje pravosodnih organov in pravosodnih poklicev v širšem smislu na področju zagotavljanja etike in integritete | MP, CIP |  | **Trajen ukrep** |
| **1.c** | Osveščanje za večjo integriteto in transparentno delovanje predstavnikov države v nadzornih organih poslovnih subjektov, v katerih ima država večinski delež ali prevladujoč vpliv | MF | MJU, MGTŠ, v sodelovanju s KPK in SDH | **Trajen ukrep** |
| **1.d** | Krepitev integritete in transparentnosti pri postopkih javnega naročanja | MJU |  | **Trajen ukrep** |
| 1. **DOKONČAN UKREP IZ PROGRAMA VLADE 2017–2019** | | | | |
| **2.a** | **Zagotovitev učinkovitega gospodarjenja z državnimi nepremičninami** – **(Gospodar)** | MJU |  | **Ukrep je zaključen** |
| 1. **NOVI UKREPI** | | | | |
| **3A INTEGRITETA IN TRANSPARENTNOST JAVNE UPRAVE** | | | | |
| **3A.1 UKREPI ZA VSA PODROČJA** | | | | |
| **3A.1a** | Razširitev vsebin usposabljanj za javne uslužbence in funkcionarje v državnih organih, upravah lokalnih skupnosti in drugih osebah javnega prava | MJU | TI in KPK | **Ukrep je zaključen** |
| **3A.1b** | Preverjanje poznavanja institutov zakona o integriteti v državnih organih in upravah samoupravnih lokalnih skupnostih | MJU | TI in KPK | 2024  **MJU predlaga spremembo namena in cilja ter roka izvedbe ukrepa do junija 2025** |
| **3A.1c** | Transparentnost – spodbujanje objave javnih podatkov v odprtih formatih | MJU | MDP in IP | **1x letno oziroma po zaposlitvi ali imenovanju** |
| **3A.2 UKREPI NA PODROČJU ZDRAVSTVA** | | | | |
| **3A.2a** | Vzpostavitev javno dostopnih evidenc in objav ter ugotovitev izvedenih nadzorov na področju javno-zasebnega partnerstva | MZ | ZZZS in JZZ | julij 2024  **MZ predlaga podaljšanje roka do januarja 2025** |
| **3A.2b** | Določitev obveznosti poročanja zdravstvenih zavodov ter njihovih zaposlenih, ki prejemajo darila ali druge ugodnosti od pravnih in fizičnih oseb, s katerimi sodelujejo | MZ | MF | julij 2024  **MZ predlaga podaljšanje roka do januarja 2025** |
| **3A.3 UKREPI NA PODROČJU ŠOLSTVA IN ŠPORTA** | | | | |
| **3A.3a** | Zagotovitev izvedbe postopkov izbire poslovodstva brez prisotnosti kandidatov | MVŠZI in MVI | Javni zavodi s področja izobraževanja in športa in KPK | **Ukrep se izvede na vsakokratni seji poslovodstva zavoda** |
| **3A.4 UKREPI NA PODROČJU OKOLJA IN PROSTORA** | | | | |
| **3A.4a** | Omogočiti javni nadzor nad vrednostmi omejevalnih dejavnikov, določenih v zakonu (vrednosti hrupa, smradu, prisotnosti nečistoč) | MOPE |  | **Ukrep je zaključen** |
| **3A.4b** | Zagotovitev transparentnosti na področju emisij | MOPE, oziroma organ v njegovi sestavi |  | **Ukrep je zaključen** |
| **3A.4c** | Transparentnost in ažurnost objave podatkov ob spreminjanju mejnih vrednosti emisij in standardov kakovosti okolja | MOPE, oziroma organ v njegovi sestavi |  | **Ukrep je zaključen** |
| **3B INTEGRITETA IN TRANSPARENTNOST FUNKCIJ V VLADI IN NA MINISTRSTVIH TER POSLANSKE FUNKCIJE** | | | | |
| **3B.a** | Preučitev veljavne ureditve in prakse za opravljanje dovoljenih dejavnosti funkcionarjev in vzpostavitev enotne ureditve in izvajanja | MJU | GSV, MP in KPK | **prva polovica leta 2025** |
| **3B.b** | Preučiti jasnost in celovitost ureditve postopka v zvezi z izvajanjem instituta nezdružljivosti opravljanja poslanske funkcije ter prepovedi opravljanja dejavnosti oziroma članstva | MJU | MP, Državni zbor in KPK | **2 leti** |
| **3C UKREPI ZA INŠPEKCIJSKE ORGANE** | | | | |
| **3C.a** | Odprava tveganj za neučinkovito izvajanje nadzornih nalog | IS | inšpekcijski organi in KPK | **junij 2025** |
| **3Č UKREP NA PODROČJU DELOVANJA IN FINANCIRANJA INVALIDSKIH, UMANITARNIH IN ŠPORTNIH ORGANIZACIJ** | | | | |
| **3Č.a** | Sistemska ureditev oziroma dopolnitev ureditve delovanja in financiranja invalidskih,  Humanitarnih in športnih organizacij | MGTŠ | MF in KPK | **predvidoma konec leta 2024, oziroma v začetku leta 2025** |
| **3D PRIPOROČILA ZA OBČINE** | | | | |
| **3D.a** | Osveščanje o tveganjih nasprotja interesov v primerih članstva občinskih funkcionarjev v skupščinah javnih podjetij, ki jih ustanovi občina, v katerih funkcionarji opravljajo dejavnosti | ministrstvo, pristojno za javno upravo | reprezentativna združenja občin in  KPK | po vsakokratnih rednih lokalnih volitvah |
| **3D.b** | Osveščanje o obveznosti ažurnega poročanja o lobističnih stikih, prijavi premoženjskega stanja, omejitvi poslovanja in doslednem izogibanju okoliščinam za nasprotje interesov | ministrstvo, pristojno za javno upravo | reprezentativna združenja občin in  KPK | po vsakokratnih rednih lokalnih volitvah |

1. [Prvo-vmesno-porocilo-2023-2026.docx (live.com)](https://view.officeapps.live.com/op/view.aspx?src=https%3A%2F%2Fwww.gov.si%2Fassets%2Fministrstva%2FMJU%2FSTIPS%2FIntegriteta%2FPreimenovanje-porocil-2023-2026%2FPrvo-vmesno-porocilo-2023-2026.docx&wdOrigin=BROWSELINK) [↑](#footnote-ref-1)
2. [Drugo-vmesno-porocilo-2023-2026.docx (live.com)](https://view.officeapps.live.com/op/view.aspx?src=https%3A%2F%2Fwww.gov.si%2Fassets%2Fministrstva%2FMJU%2FSTIPS%2FIntegriteta%2FProgram-2023-2026%2FDrugo-vmesno-porocilo-2023-2026.docx&wdOrigin=BROWSELINK) [↑](#footnote-ref-2)
3. [https://www.sdh.si/Data/Documents/pravni- akti/Kodeks%20korporativnega%20upravljanja\_november\_2019.pdf](https://www.sdh.si/Data/Documents/pravni-%20akti/Kodeks%20korporativnega%20upravljanja_november_2019.pdf) [↑](#footnote-ref-3)